IVL พุ่งเกือบ 4% ทำนิวไฮในรอบ 3 เดือน โบรกฯชูเป้า 38 บ.
IVL พุ่งเกือบ 4% ทำนิวไฮในรอบ 3 เดือน ล่าสุด ณ เวลา 15.33น. อยู่ที่ 33.75 บาท บวก 1.25 บาท หรือ 3.85% สูงสุด 34 บาท ต่ำสุด 32.50 บาท ด้วยมูลค่าซื้อขาย 1.37 พันล้านบาท ด้าน บล.กรุงศรี แนะซื้อให้ราคาเป้า 38 บาท
23 พ.ย. 2559

ผู้สื่อข่าวรายงานว่า ราคาหุ้นบริษัท อินโดรามา เวนเจอร์ส จำกัด (มหาชน) หรือ IVL ล่าสุด ณ เวลา 15.33น. อยู่ที่ 33.75 บาท บวก 1.25 บาท หรือ 3.85% สูงสุด 34 บาท ต่ำสุด 32.50 บาท ด้วยมูลค่าซื้อขาย 1.37 พันล้านบาท ขณะที่ดัชนีหุ้นไทยโดยรวมบวก 0.46%
 
โดยราคาหุ้น IVL ปรับตัวขึ้นทำระดับสูงสุดในรอบ 3 เดือน นับตั้งแต่ราคาปิดอยู่ที่ระดับ 33.75 บาท เมื่อวันที่ 24 ส.ค. 59 
ด้าน บล.กรุงศรี ระบุในบทวิเคราะห์ แนะนำซื้อ IVL ให้ราคาเป้าหมาย 38 บาท โดยกำไรจากธุรกิจหลักเป็นไปตามคาดอยู่ที่ 2.9 พันล้านบาท ลดลง 1% จากช่วงเดียวกันของไตรมาสก่อน แต่เพิ่มขึ้น 57% จากช่วงเดียวกันของปีก่อนเนื่องจากปริมาณการผลิตและขายสูงขึ้น จากการเข้าซื้อ BP Decatur และ Cepsa Spain
ทั้งนี้ IVL ได้เข้าไปซื้อกิจการดังกล่าว เมื่อเดือนมีนาคม และเมษายนตามลำดับ ซึ่งทำให้ปริมาณการผลิตเพิ่มขึ้น 3% จากช่วงเดียวกันของไตรมาสก่อนและ 32% จากช่วงเดียวกันของปีก่อนเป็น 2.38 ล้านตัน อัตราการดำเนินงานของธุรกิจต้นน้ำเพิ่มขึ้นเป็น 93% จาก 81% ในไตรมาส 3/58 ส่งผลให้อัตราการดำเนินงานรวมเพิ่มขึ้น 6ppt จากช่วงเดียวกันของปีก่อนเป็น 89% EBITDA margin ของ PET ลดลง 14% จากช่วงเดียวกันของปีก่อนแต่ของ fibers เพิ่มขึ้น 2% และของ feedstock เพิ่มขึ้น 8% ซึ่งส่งผลให้ EBITDA/ton ลดลงเหลือ US$91 จาก US$96 ในไตรมาส 3/58 ทั้งนี้ EBITDA/ton ของ PTA Asia ขยับเพิ่มขึ้นเป็น US$50/ton จาก US$34 ในไตรมาส 2/59   และ US$17 ในไตรมาส 3/58
นอกจากนี้ IVL ยังมีรายได้พิเศษ 433 ล้านบาท จากการขอคืนค่าใช้จ่ายที่ใช้ไปในการศึกษาโครงการอาบูดาบีซึ่งหยุดโครงการไปแล้ว กำไรสุทธิของ  IVL อยู่ที่ 3.2 พันล้านบาท (EPS 0.62 บาท) ลดลงจาก 6.0 พันล้านบาทในไตรมาส 2/59  เนื่องจากมีการบันทึกกำไร 2.6 พันล้านบาทสุทธิจากการเข้าซื้อกิจการในราคาต่ำ และการด้อยค่าของสินทรัพย์ในไตรมาส 2/59